Diari Oficial de la Generalitat Valenciana


Sumari del DOGV 5073, del 18-08-2005 (2005/8939)

Informació pública de les bases per a la formulació de programes per al desenvolupament d'actuacions urbanístiques integrades del PRI ronda Nord de Dénia.
----------------------------------------------------------------------------------------------------------------------------------------------------------

### Dades del document

Número de DOGV
:   5073

Data del DOGV
:   18-08-2005

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/8939


Organisme emissor
:   Ajuntament de Dénia

Tipus de document
:   Anunci

Informació pública de les bases per a la formulació de programes per al desenvolupament d'actuacions urbanístiques integrades del PRI ronda Nord de Dénia. [2005/A8939]
  
El Ple de l'Ajuntament, en la sessió ordinària del dia 30 de juny de 2005, a reserva dels termes de l'aprovació de l'acta, de conformitat amb el que disposa l'article 206 del Reglament d'Organització, Funcionament i Règim Jurídic de les Entitats Locals, va adoptar entre altres l'acord següent:
  
«Punt 16. Proposta de les bases de selecció d'urbanitzador del programa de reforma interior (PRI) ronda Nord.
  
El Consell de la Gerència Municipal d'Urbanisme, en la sessió extraordinària i urgent del dia 27 de juny de 2005, amb el vot favorable de l'alcaldessa Francisca R. Viciano Guillem, i Juli E. Martínez Torija (PSOE), d'Antonio Bertó Martí (PP), del vicepresident del Consell Pau Reig Pérez i Ana Hernández Pastrana (BNV), i de Pedro R. Pastor Roselló (GD) i amb el vot en contra del representant del grup Els Verds - L'Entesa, Antoni Roderic, va emetre entre altres el següent
  
Dictamen
  
?Bases per a la formulació de programes per al desenvolupament d'actuacions urbanístiques integrades del PRI ronda Nord de Dénia:
  
I. Justificació:
  
La legislació urbanística valenciana, donant per fet que l'activitat urbanística és una funció eminentment pública, permet, de conformitat amb l'article 7 de la Llei Reguladora de l'Activitat Urbanística (LRAU), que l'execució d'actuacions integrades siga empresa, bé per mitjà de gestió directa, sent-hi totes les obres i inversions necessàries per a la urbanització finançades amb fons públics i dutes a terme per òrgans o empreses de l'administració, o per mitjans de gestió indirecta, delegant la condició d'agent públic urbanitzador a favor de la iniciativa empresarial privada, sempre que l'alternativa proposada satisfaça raonablement l'interés públic i quede degudament acreditada la seriositat i solvència de l'empresa aspirant a l'adjudicació de l'alternativa.
  
II. Convocatòria:
  
Basant-se en tot l'anterior i en aplicació del que estableixen els articles 1.1.a, 5.3 de la LRAU i 4.2 de la Llei 6/1998, a fi de suscitar i impulsar la iniciativa privada en el desenvolupament urbanístic l'Ajuntament de Dénia efectua la present convocatòria municipal de manera prèvia, la qual serà sotmesa a informació pública en el Diari Oficial de la Generalitat Valenciana, per tal que els particulars promoguen, elaboren i presenten en pública concurrència alternatives tècniques de programes per al desenvolupament urbanístic d'actuacions integrades per al desenvolupament d'estos sòls urbans per mitjà del règim de gestió indirecta, sotmeses a directrius definitòries i bases orientatives per a la selecció, si pertoca, de l'urbanitzador fixades per esta corporació.
  
III. Bases orientatives:
  
A) Delimitació de l'àmbit.
  
L'àmbit de l'actuació per a al qual s'efectua la present convocatòria se centrarà, simultàniament i conjuntament, per a una única actuació integrada que comprenga totes les unitats d'execució del PRI ronda Nord, aprovat definitivament per la Comissió Territorial d'Urbanisme d'Alacant en la sessió de 25 de gener de 2001.
  
B) Exigències mínimes de planejament.
  
Les alternatives tècniques presentades hauran de complir, en tot cas, les exigències mínimes de planejament, així com la resta de les condicions urbanístiques i determinacions de la Llei 6/1998, de la LRAU, del Reglament de Planejament de la Comunitat Valenciana i de la legislació sectorial que l'afecte.
  
C) Condicions de connexió i integració:
  
Haurà de quedar plenament garantida l'adequada connexió i integració de totes les unitats d'execució entre si i amb la resta de les xarxes d'infraestructures, comunicacions i serveis públics ja existents en el punt on presenten característiques tècniques adequades per als nous requeriments de l'actuació que es pretén.
  
Amb tal objecte, els aspirants a aconseguir la condició d'agent urbanitzador hauran de proposar la seqüència lògica del desenvolupament de l'execució de tota l'obra pública de les cinc unitats d'execució del PRI ronda Nord, proposant detalladament les condicions objectives que han de complir-se perquè simultàniament siga possible la incorporació de cada tram de la urbanització a la resta del territori, especialment, al nucli urbà de Dénia i resta de sòls urbans immediats ja consolidats.
  
En tot cas, els aspirants hauran de definir un ordre bàsic de prioritats per a l'execució de l'actuació integrada prevista, regulant les condicions que esta ha de posseir perquè siga possible la seua programació i l'execució conjunta de l'obra pública.
  
D) Exigències de qualitat de l'ordenació i de la urbanització:
  
Seran criteris degudament ponderats per l'administració actuant:
  
- El fet que la proposta d'ordenació, a més de millorar la definitivament aprovada quant a increment de sòl destinat a dotacions públiques, mostre un major rigor en benefici de l'interés públic local. Que s'acompanye d'una proposta de planejament que millore l'ordenació aprovada definitivament incrementant el sòl dotacional destinat a equipament educativocultural existent, de manera que permeta l'ampliació de l'actual centre docent, i també haurà de proposar majors dotacions de zones verdes.
  
- Que potencie els usos públics i de vianants de la ronda Nord, i els usos terciaris compatibles amb els habitatges.
  
- Que les obres d'urbanització, a més de ser realitzades amb materials de qualitat, tinguen unitats d'obra que incorporen, a les edificacions que es construïsquen en el futur immediat dins de l'àmbit territorial de l'actuació, les infraestructures més modernes per a la implantació de totes les tecnologies existents en el mercat per a la prestació de serveis de les comunicacions electròniques, entenent tal concepte en els termes establits en la Llei 32/2003, de 3 de novembre, General de Telecomunicacions.
  
- En tot cas, s'estableix com a criteri fonamental la proposta de solució que tinga en compte la integració del projecte que s'ha d'executar dins de l'entorn físic i mediambiental on s'incardina, especialment, la proposició que continga els criteris més coincidents amb els principis del desenvolupament sostenible de la ciutat, d'acord amb els resultats del debat de l'Agenda 21 local.
  
- Que les propostes d'obres d'urbanització donen solució a l'evacuació d'aigües pluvials de l'àmbit i connexions de l'entorn.
  
E) Criteris complementaris d'adjudicació:
  
Es valoraran, amb vista a la selecció d'urbanitzador, aquelles proposicions juridicoeconòmiques i economicofinanceres que assumisquen algun o alguns dels compromisos següents:
  
- Aquelles que oferisquen més incentius, garanties o possibilitats de col·laboració amb els propietaris afectats per l'actuació i, alhora, consideren la possibilitat que l'aspirant a aconseguir la condició d'agent urbanitzador puga disposar amb major celeritat del terreny necessari per a procedir a la urbanització.
  
- Aquelles que, respecte de les majors qualitats d'obres d'urbanització, assumisquen costos d'urbanització més raonables; és a dir, que oferisquen una millor relació qualitat - preu.
  
- Aquelles proposicions que s'acompanyen d'una assegurança d'indemnització per riscos professionals que integren les cobertures més àmplies de contingències, respecte de danys causats a tercers per l'execució de les obres.
  
- Aquelles que assumisquen terminis d'execució més breus. En este sentit, la brevetat dels terminis es ponderarà d'acord amb les obres contingudes en el projecte que s'ha d'executar.
  
- Com a element fonamental, es tindrà en compte la proposta que presente un disseny més ajustat a l'entorn i al paisatge.
  
- Aquelles que consideren un major increment de les reserves de sòl destinat a dotacions públiques de l'ordenació detallada, així com la seua posició estratègica dins de l'àmbit de l'actuació integrada i una millor qualitat en la seua urbanització i, si pertoca, edificació.
  
- Aquelles empreses que acrediten que disposen d'una plantilla laboral més estable en termes de fixos i, alhora, presenten un projecte d'urbanització acompanyat d'un pla de prevenció de riscos laborals que continga unes mesures més protectores tendents a evitar qualsevol accident de treball.
  
- Aquelles que disposen de la ISO 14.001 EMAS, sobre Gestió Mediambiental, i de la ISO sobre Qualitat en la Construcció.
  
F) Capacitat dels concursants:
  
Podran participar elaborant i presentant alternatives tècniques totes aquelles persones naturals o jurídiques, espanyoles o estrangeres, que tinguen plena capacitat d'obrar segons la legislació aplicable i acrediten:
  
1) La seua solvència econòmica i financera, mitjançant la presentació de:
  
a) Un informe d'institucions financeres o, si pertoca, que justifique l'existència d'una assegurança d'indemnització per a riscos professionals.
  
b) Tractant-se de persones jurídiques, presentació dels comptes anuals o d'un extracte seu en el cas que la publicació d'estos siga obligatòria als estats on aquelles es troben establides.
  
c) Declaració relativa a la xifra de negocis global i de les obres públiques d'urbanització realitzats per l'empresa en el curs dels tres últims exercicis.
  
2) La seua solvència tècnica en els contractes d'obres, que podrà ser justificada per un o alguns dels mitjans següents:
  
a) Títols acadèmics i experiència de l'empresari i dels quadres de l'empresa i, en particular, del responsable o responsables de les obres.
  
b) Relació de les obres executades en el curs dels últims cinc anys acompanyada de certificats de bona execució per a les més importants.
  
c) Declaració on s'indique la maquinària, material i equip tècnic del que disposarà l'empresari per a l'execució de les obres.
  
d) Declaració sobre els efectius personals mitjans anuals de l'empresa, indicant-hi, si pertoca, el grau d'estabilitat en la seua ocupació i la importància dels seus equips directius durant els tres últims anys.
  
e) Declaració que indique els tècnics o unitats tècniques, estiguen integrades o no en l'empresa, dels quals dispose per a l'execució de les obres.
  
3) En tot cas, hi seran aplicables les prohibicions per a contractar i la resta de requisits de capacitat, i especialment de classificació, establits en la legislació reguladora dels contractes de les administracions públiques (Reial Decret Legislatiu 2/2000, de 16 de juny) i en la resta de legislació vigent.
  
4) Quan en representació d'una societat o agrupació d'interés urbanístic concórrega algun membre seu, haurà de justificar documentalment que hi està facultat. Els poders i documents acreditatius de la personalitat s'han d'adjuntar a la documentació, degudament validats per a este procediment en la Secretaria General de la corporació.
  
G) Termini de presentació d'alternatives tècniques:
  
Sense perjudici que la legislació autonòmica valenciana permet a qualsevol particular, persona física o jurídica, la presentació de les referides alternatives tècniques sense subjecció a un termini, és intenció de la corporació municipal establir el termini màxim de tres mesos comptador des de la publicació de la present convocatòria per a la presentació d'alternatives; si, una vegada transcorregut este, no se'n presenten o les presentades no satisfan raonablement l'interés públic, l'Ajuntament de Dénia procedirà a ordenar l'àmbit descrit i adoptarà les mesures que pertoquen amb vista a la programació urbanística dels sòls que considere oportuns per mitjà del sistema de gestió directa o un altre que estime convenient.
  
Si es presenten alternatives, quedarà sense efecte el termini màxim establit, i seran tramitades d'acord amb la legislació vigent.
  
H) Documentació, tramitació i adjudicació.
  
La documentació que cal presentar és la que estableix el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, la Llei 6/1994, Reguladora de l'Activitat Urbanística, i normativa complementària per a les alternatives tècniques.
  
En tot cas i com s'ha dit, una vegada presentada una alternativa tècnica que inicialment complisca les exigències establides en les presents bases, es procedirà a la seua publicació en tots els periòdics oficials que siguen procedents ?inclusivament, si pertoca, el de la Unió Europea- i a la seua tramitació.-
  
El Ple de l'Ajuntament, per majoria absoluta d'11 vots a favor procedents dels grups Grup Socialista Municipal PSPV-PSOE (7) i Bloc Nacionalista Valencià (4), contra el vot en contra del representant del grup Els Verds - L'Entesa, acorda l'aprovació del present dictamen en tots els seus termes, registrant-se 9 abstencions per part dels grups Partit Popular (5) i Gent de Dénia, La Xara i Jesús Pobre (4).»
  
I perquè així conste i tinga els efectes oportuns, de conformitat amb el que estableix l'article 49 de la Llei Reguladora de les Bases de Règim Local 7/1985, de 2 d'abril, es fa pública l'aprovació a fi que, durant el termini de 30 dies, comptadors des de l'endemà a la publicació del present anunci en el Diari Oficial de la Generalitat Valenciana, puguen presentar-s'hi reclamacions i suggeriments.